ТӨСӨЛ 2024.02.26

**ТӨМРИЙН ХҮДЭР, БАЯЖМАЛЫН АРИЛЖААНЫ ГЭРЭЭНИЙ СТАНДАРТ ТОГТООХ, МӨРДҮҮЛЭХ ЖУРАМ**

/Шинэчилсэн найруулга/

**Гарчиг**

[**НЭГ. ЕРӨНХИЙ ЗҮЙЛ** 2](#_Toc159401329)

[**ХОЁР. ГЭРЭЭНИЙ НӨХЦӨЛ** 2](#_Toc159401330)

[**2.1** **Арилжааны гэрээний ерөнхий нөхцөл** 2](#_Toc159401331)

[**2.2.** **Арилжааны гэрээний нэмэлт нөхцөл** 3](#_Toc159401332)

[**2.3. Арилжааны гэрээ, түүнтэй холбоотой баримтыг Биржид ирүүлэх** 5](#_Toc159401333)

[**ГУРАВ.АРИЛЖААНЫ ГЭРЭЭ** 5](#_Toc159401335)

[**ДӨРӨВ.АРИЛЖААНЫ ГЭРЭЭНИЙ ХЭРЭГЖИЛТ, ТҮҮНД ТАВИХ ХЯНАЛТ** 6](#_Toc159401336)

[**ТАВ. БУСАД** 6](#_Toc159401337)

[**Хавсралт 1** 8](#_Toc159401338)

**ТӨМРИЙН ХҮДЭР, БАЯЖМАЛЫН АРИЛЖААНЫ ГЭРЭЭНИЙ СТАНДАРТ ТОГТООХ, МӨРДҮҮЛЭХ ЖУРАМ**

# **НЭГ. ЕРӨНХИЙ ЗҮЙЛ**

* 1. Энэхүү журмаар “Монголын хөрөнгийн бирж” ХК (цаашид “Бирж” гэх)-иар арилжаалах төмрийн хүдэр, баяжмал (цаашид “бүтээгдэхүүн гэх”)-ын гэрээний стандартыг тогтоох, хэрэгжилтэд хяналт тавих, чанарын хяналтыг зохион байгуулахтай холбоотой харилцааг зохицуулна.
  2. Энэхүү журамд заасан үйл ажиллагаа нь Уул уурхайн бүтээгдэхүүний биржийн тухай хууль, Үнэт цаасны зах зээлийн тухай хууль, холбогдох бусад хууль тогтоомж, Санхүүгийн зохицуулах хороо /цаашид “Хороо” гэх/ болон Биржээс баталсан журам, заавар, түүнд нийцүүлэн гаргасан бусад шийдвэрийн хүрээнд хэрэгжинэ.
  3. Энэхүү журмыг Биржийн гишүүн брокер, харилцагч, итгэмжлэгдсэн агуулах, терминал, лаборатори, тээвэрлэгч болон бусад оролцогчид дагаж мөрдөнө.

# **ХОЁР. ГЭРЭЭНИЙ НӨХЦӨЛ**

## **Арилжааны гэрээний ерөнхий нөхцөл**

* + 1. Гэрээний дагуу нийлүүлэх бүтээгдэхүүн нь Засгийн газраас баталсан биржээр арилжаалах уул уурхайн бүтээгдэхүүний нэр төрөл, ангилалд нийцсэн байна.
    2. Гэрээнд тусгагдсан бүтээгдэхүүний чанарын үзүүлэлт уул уурхайн бүтээгдэхүүн арилжих захиалгын маягтад тусгасан чанарын үзүүлэлттэй ижил байна.
    3. Гэрээнд тусгагдсан бүтээгдэхүүний тоо хэмжээ нь хэлцэл хийгдсэн бүтээгдэхүүний тоо хэмжээтэй ижил байна.
    4. Гэрээгээр арилжаалах төмрийн хүдэр, баяжмалын 1 багц нь 50 вагон буюу 3400 хүртэл тонн байна.
    5. Нэг удаагийн гэрээгээр арилжаалах бүтээгдэхүүний дээд хэмжээ нь 50 багц байна.
    6. Гэрээний үнийг гадаад валютаар илэрхийлж болно.
    7. Гэрээний үнэ арилжааны захиалгад тусгагдсан хуваарь, нөхцөлийн дагуу төлөгдсөнөөр бүтээгдэхүүний нийлүүлэлтийг гүйцэтгэж эхлэхээр гэрээнд зохицуулна.
    8. Спот гэрээ нь гэрээний төлбөр төлөгдсөнөөс хойш 1 сар хүртэл хугацаатай, форвард гэрээ нь 12 сар хүртэл хугацаатай байна.
    9. Гэрээний дуусгавар болох хугацаа бүтээгдэхүүн нийлүүлж дуусах хугацаанаас хэтрэхгүй байна.
    10. Гэрээгээр арилжаалагдах бүтээгдэхүүн нь кодоор илэрхийлэгдсэн байж болно.
    11. Худалдагч нь хүндэтгэн үзэх шалтгаангүйгээр гэрээнд заасан хугацаанд зохих бүтээгдэхүүнийг нийлүүлэх цэгт бүрэн хүргээгүй тохиолдолд талуудын гэрээнд өөрөөр заагаагүй бол хугацаа хэтэрсэн хоног тутамд нийлүүлэх цэгт хүргээгүй бүтээгдэхүүний үнийн дүнгийн 0.1%-тай тэнцэх алдангийг худалдан авагчид төлнө.
    12. Худалдан авагч нь хүндэтгэн үзэх шалтгаангүйгээр гэрээнд заасан хугацаанд худалдан авсан бүтээгдэхүүнээ бүтээгдэхүүн нийлүүлэх цэгээс бүрэн татан аваагүй тохиолдолд талуудын гэрээнд өөрөөр заагаагүй бол хугацаа хэтэрсэн хоног тутамд татан аваагүй бүтээгдэхүүний үнийн дүнгийн 0.1 %-тай тэнцэх хэмжээний алдангийг худалдагчид төлнө.
    13. Энэ журмын 2.1.11, 2.1.12-т заасан хүндэтгэн үзэх шалтгаан гэдэгт гэнэтийн болон давагдашгүй хүчний шинжтэй нөхцөл байдлыг хамруулан үзнэ.

## **Арилжааны гэрээний нэмэлт нөхцөл**

**Бүтээгдэхүүний хадгалалт**

* + 1. Бүтээгдэхүүнийг зөвхөн Биржийн итгэмжлэгдсэн агуулах, терминалд хадгална.
    2. Итгэмжлэгдсэн агуулах, терминал нь бүтээгдэхүүнийг хүлээн авах, ачилт хийж дуусах хүртэлх хугацааны бүтээгдэхүүний чанар, тоо хэмжээ, аюулгүй байдлыг хариуцна.
    3. Итгэмжлэгдсэн агуулах терминал нь бүтээгдэхүүнийг хадгалахдаа холбогдох стандартад заасан хадгалалтын нөхцөлийг баримтлахаас гадна дараах нөхцөлийг бүрдүүлсэн байна. Үүнд:
       1. Камерын хяналтын системийг бүрдүүлсэн байх;
       2. Бүтээгдэхүүний овоолгын нэршлийн самбартай байх.
    4. Худалдан авагч нь өөрийн буруугаас гэрээгээр тогтоосон хугацаанд бүтээгдэхүүнийг хүлээн аваагүй тохиолдолд агуулах, терминалын төлбөр төлөх бөгөөд агуулах, терминалын төлбөрийг дараах байдлаар тооцно. Үүнд:
       1. Агуулах, терминалын төлбөрийг тухайн агуулах, терминалын худалдагчтай байгуулсан гэрээнд тусгагдсан нөхцөлөөр;
       2. Худалдан авагч бүтээгдэхүүнийг хугацаа хожимдуулан хүлээн авснаас хойш тухайн агуулах, терминалын нэхэмжлэхийн дүнгээр.
    5. Агуулах, терминалын шаардсан хугацаанд төлбөрийг төлөөгүй тохиолдолд арилжааны гэрээнд заасан хариуцлагыг худалдан авагчид хүлээлгэнэ.
    6. Худалдагч тал спот гэрээгээр арилжаалах бүтээгдэхүүнийг арилжаа зохион байгуулагдах өдрөөс ажлын 7-оос доошгүй өдрийн өмнө итгэмжлэгдсэн агуулах, терминалд байршуулсан байна.

**Бүтээгдэхүүний тээвэрлэлт**

* + 1. Биржийн итгэмжлэгдсэн тээвэр логистиктой худалдагч гэрээ байгуулах бөгөөд уул уурхайн бүтээгдэхүүнийг итгэмжлэгдсэн агуулах, терминалаас нийлүүлэх цэгт хүргэх ажиллагааг зөвхөн Биржийн итгэмжлэгдсэн тээвэр, логистик гүйцэтгэнэ.
    2. Бүтээгдэхүүнийг итгэмжлэгдсэн агуулах, терминалаас нийлүүлэх цэгт хүргэх, хүлээлцэх ажиллагааг энэ журам болон холбогдох бусад журмаар зохицуулна.
    3. Гэрээнд өөрөөр заагаагүй бол худалдагч нь бүтээгдэхүүний нийлүүлэх цэг хүртэлх тээвэрлэлтийн зардал, эрсдэлийг хариуцна.

**Бүтээгдэхүүний чанарын хяналт**

* + 1. Бүтээгдэхүүний чанарын шинжилгээг зөвхөн Биржийн итгэмжлэгдсэн шинжилгээний лаборатори гүйцэтгэнэ.
    2. Гэрээнд өөрөөр заагаагүй бол итгэмжлэгдсэн агуулах, терминалд байршуулсан бүтээгдэхүүнд чанарын шинжилгээ хийх үйлчилгээний хөлсийг худалдагч хариуцна.
    3. Чанарын маргаанаас шалтгаалан агуулах, терминалаас бүтээгдэхүүний нийлүүлэлтийг хийж эхлээгүй тохиолдолд худалдан авагч нь итгэмжлэгдсэн агуулах, терминалд мэдэгдэн ачилтыг түр хойшлуулж болно.
    4. Энэ журмын 2.2.12-т заасан тохиолдолд худалдан авагч нь ажлын 3 өдрийн дотор давтан шинжилгээ хийлгэх хүсэлт гаргах бөгөөд хүсэлтэд агуулах, терминалын нэр, бүтээгдэхүүний байршил, тоо хэмжээ, чанарын үзүүлэлт, холбоо барих хаяг болон шаардлагатай бусад мэдээллийг тусгаж, албан ёсны тамга, тэмдэг дарж баталгаажуулан Биржид гаргана.
    5. Энэ журмын 2.2.13-т заасан давтан шинжилгээг худалдагч, худалдан авагчийн тохиролцож сонгосон Биржийн итгэмжлэгдсэн шинжилгээний лаборатори гүйцэтгэх бөгөөд давтан шинжилгээний үр дүнгээс хамаарч төлбөрийг худалдан авагч эсхүл худалдагч хариуцна.
    6. Давтан шинжилгээний үр дүн нь бүтээгдэхүүний чанарын маргааныг шийдвэрлэх үндэслэл болно.
    7. Давтан шинжилгээний дүн болон анхны шинжилгээний дүн нь зөрүүтэй бөгөөд уг зөрүү стандарт хазайлтын хүрээнээс илүү гарсан тохиолдолд худалдагч болон худалдан авагч талуудын хооронд байгуулсан арилжааны гэрээгээр зохицуулна.
    8. Гэрээнд бүтээгдэхүүний чанарын зөрүүд тооцох үнийн нэмэгдэл, бууралтыг тооцох аргачлал, хувь, хэмжээг тусгаж болно.

## **Арилжааны гэрээ, түүнтэй холбоотой баримтыг Биржид ирүүлэх**

## 

* + 1. Арилжааны гэрээг биржийн арилжааны хэлцэл хийгдсэнээс хойш ажлын 5 өдрийн дотор худалдагч, худалдан авагч талууд байгуулж, худалдагчийн брокөр нь Биржид ирүүлнэ..
    2. Брокер нь арилжааны гэрээг дараах шаардлагыг хангасан эсэхийг шалгасан байна..Үүнд:
    3. Уул уурхайн бүтээгдэхүүний биржийн тухай хууль, Санхүүгийн зохицуулах хорооны журам, Биржийн журамд нийцсэн эсэх;
    4. Системд хийгдсэн хэлцлийн нөхцөлүүдийг хангасан эсэх;
    5. Хууль болон журамд заасан бусад.
    6. Худалдагчийн брокер нь арилжааны гэрээний хэрэгжилт, бүтээгдэхүүний нийлүүлэлтийн талаарх мэдээлэл, түүнтэй холбоотой баримтыг тухай бүрд нь Биржид ирүүлнэ.
    7. Итгэмжлэгдсэн агуулах, терминал нь Биржээр арилжих, арилжсан бүтээгдэхүүнийг хүлээн авч, энэхүү журмын Хавсралт 1 (цаашид “агуулахын баримт” гэх)-г үйлдэн Биржид ирүүлнэ.
    8. Итгэмжлэгдсэн агуулах, терминал нь итгэмжлэгдсэн лабораториор дээж авхуулах, шинжилгээ хийлгэх үйл ажиллагаанд хамтарч ажиллана. Худалдагчийн брокер нь тухайн бүтээгдэхүүний лабораторийн шинжилгээний дүнг Биржид ирүүлнэ.
    9. Итгэмжлэгдсэн агуулах, терминал нь өөрийн эзэмшлийн тохиолдолд энэ журмын 2.3.8 дахь заалт хамаарахгүй.
    10. Худалдагчийн брокер биржээр арилжсан бүтээгдэхүүний экспортын мэдээг тухай бүрд нь Биржид ирүүлнэ.

# **ГУРАВ. АРИЛЖААНЫ ГЭРЭЭ**

* 1. Арилжааны гэрээг ирүүлснээс хойш ажлын 3 өдрийн дотор гэрээг бүртгэх ажиллагааг Бирж гүйцэтгэнэ.
  2. Арилжааны гэрээг Бирж бүртгэх хүртэл гэрээний үнийг шилжүүлэх хугацаа түр зогсоно.
  3. Биржээс арилжааны гэрээг дараах шаардлагыг хангасан эсэхийг шалгаж бүртгэнэ.Үүнд:
     1. Уул уурхайн бүтээгдэхүүний биржийн тухай хууль, Санхүүгийн зохицуулах хорооны журам, Биржийн журамд нийцсэн эсэх;
     2. Системд хийгдсэн хэлцлийн нөхцөлүүдийг хангасан эсэх;
     3. Хууль болон журамд заасан бусад.
  4. Энэ журмын 2.1, 2.2-т заасан нөхцөлүүдийг Арилжааны гэрээнд тусгаагүй, хуульд нийцээгүй зохицуулалт оруулсан тохиолдолд Биржээс арилжааны гэрээг бүртгэхээс татгалзана.

# **ДӨРӨВ. АРИЛЖААНЫ ГЭРЭЭНИЙ ХЭРЭГЖИЛТ,**

# **ТҮҮНД ТАВИХ ХЯНАЛТ**

* 1. Худалдагч, түүний брокер нь спот, форвард гэрээний хэрэгжилтийг тухай бүрд нь Биржид үнэн зөвөөр мэдээлнэ.
  2. Бирж нь арилжааны гэрээний хэрэгжилтэд хяналт тавих зорилгоор худалдагч, худалдан авагч, тэдгээрийн брокероос мэдээлэл шаардаж болно.
  3. Брокер нь арилжааны гэрээний хэрэгжилтийг хангуулах талаар шаардлагатай бүхий л арга хэмжээг цаг алдалгүй авч ажиллана. Хэрэв арилжааны гэрээний хэрэгжилтийг хангуулах зорилгоор шаардлагатай арга хэмжээ аваагүйгээс бусдад учирсан хохирлыг брокер хариуцна.
  4. Худалдагч, худалдан авагч нь өөрсдийн буруутай үйлдэл, эс үйлдэхүйгээр арилжааны гэрээний үүргээ зөрчсөн тохиолдолд дээрх заалт хамаарахгүй.
  5. Арилжааны гэрээ болон энэ журамд заасан үүргийг талууд зөрчсөн тохиолдолд “Уул уурхайн бүтээгдэхүүний арилжааны хяналт шалгалтын журам”-ын дагуу хариуцлагыг ногдуулна.
  6. Дараах тохиолдолд журмын 4.5-д заасан хариуцлагыг ногдуулна. Үүнд:
     1. талууд гэрээний үүргээ биелүүлэхдээ гэрээнд заасан хугацааг хэтрүүлсэн, их хэмжээний хохирол учруулсан;
     2. худалдагч арилжаа зохион байгуулах тушаал гарсны дараа арилжаанаас татгалзвал;
     3. худалдан авагч бүтээгдэхүүнийг буулгах талбайг бэлтгээгүй
     4. худалдан авагч хүндэтгэн үзэх шалтгаангүйгээр бүтээгдэхүүнийг хүлээн аваагүйгээс худалдагч талд их хэмжээний хохирол учирсан
     5. худалдагч тал гэрээнд заасан үүргээ зөрчиж тогтсон хугацаанд бүтээгдэхүүнийг нийлүүлээгүй
     6. худалдагч тал гэрээнд заасан чанарын шаардлага хангаагүй бүтээгдэхүүнийг нийлүүлсэн.

# **ТАВ. БУСАД**

* 1. Худалдагч, худалдан авагч талууд нь энэхүү журмын 2 дугаар зүйлд заасан системд хийгдсэн хэлцлийн нөхцөлийг арилжааны гэрээндээ заавал тусгах бөгөөд бусад нөхцөлийг холбогдох хууль, журамд нийцүүлэн харилцан тохиролцож тогтооно.
  2. Энэхүү журмын хэрэгжилтэд Биржийн Уул уурхайн бүтээгдэхүүний арилжаа, бүртгэлийн газар хяналт тавина.

---о0о---

***Хавсралт 1***

**АГУУЛАХЫН БАРИМТ**

**№ ….**

1. …. он …. сар …. өдөр

|  |  |
| --- | --- |
| 1. **Бүтээгдэхүүний мэдээлэл** |  |
| 1.1 Бүтээгдэхүүний нэр |  |
| 1.2 Бүтээгдэхүүний код |  |
| 1.3 Хэмжээ (тонн, ш) |  |
| 1.4 Бүтээгдэхүүнийг хадгалсан агуулахын дугаар |  |
| 1. **Харилцагчийн мэдээлэл** |  |
| * 1. Худалдагчийн нэр |  |
| * 1. Регистрийн дугаар   2. Брокерын компанийн нэр   3. Брокерын нэр |  |
|  |
|  |
| * 1. Тээвэрлэгчийн мэдээлэл |  |
| 2.6 Худалдан авагч тодорхой бол нэр |  |
| 1. **Агуулахын мэдээлэл** |  |
| 3.1 Нэр |  |
| 3.2 Утас |  |
| 3.3 Агуулахын дугаар |  |
|  |  |
|  |  |